S-77/2014

Mál þetta, sem dómtekið var 17. þessa mánaðar, er höfðað með ákæru lögreglustjórans á höfuðborgarsvæðinu, útgefinni 28. janúar síðastliðinn, á hendur A-kk-þgf S-kk-þgf S-kk-þgf, kt. 000000-0000, Kleppsvegi 76, Reykjavík, „fyrir þjófnað, með því að hafa þriðjudaginn 10. desember 2013 í verslun Hagkaups, Smáralind, Hagasmára 1 í Kópavogi, stolið snyrtivörum og fatnaði, samtals að verðmæti kr. 16.197,-„ og þannig brotið gegn 244. gr. almennra hegningarlaga nr. 19/1940. Í ákæru er þess krafist að ákærði verði dæmdur til refsingar og til greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað brot sitt og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi ákærða höfðu fengið kost á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru. Ákærði hefur því með háttsemi sinni unnið sér til refsingar.

Af hálfu ákærða er þess aðallega krafist að ákærða verði ekki gerð refsing og vísað til 75. gr. almennra hegningarlaga nr. 19/1940, en af hálfu ákærða hefur verið lagður fram úrskurður Héraðsdóms Reykjavíkur 12. júní síðastliðinn, þar sem ákærði var sviptur sjálfræði í eitt ár vegna geðsjúkdóms. Til vara er þess krafist að refsing ákærða verði að öllu leyti skilorðsbundin. Verjandi krefst hæfilegrar þóknunar sér til handa.

Samkvæmt framlögðu sakavottorði hefur ákærði átta sinnum gerst sekur um ýmis brot, þar af fimm sinnum fyrir brot gegn almennum hegningarlögum. Hér skal þess getið að með dómi 31. mars 2011 var ákærði sakfelldur fyrir þjófnaðarbrot, en ákvörðun refsingar hans frestað skilorðsbundið í eitt ár. Með dómi 22. maí 2012 var ákærða gerð 350.000 króna sekt, fyrir akstur undir áhrifum fíkniefna, brot gegn lögum um ávana- og fíkniefni og eignaspjöll. Jafnframt var hann sviptur ökurétti í tvö ár frá 25. ágúst 2011. Þá var ákærði með dómi 8. júní 2012 sakfelldur fyrir þjófnað og nytjastuld, en ákvörðun refsingar var frestað skilorðsbundið í tvö ár. Dæmdur var upp fyrrgreindur dómur 31. mars 2011. Með dómi 17. september 2012 var ákærða gerð 400.000 króna sekt, fyrir ýmis brot gegn umferðarlögum og brot gegn lögum um ávana- og fíkniefni. Jafnframt var ákærði sviptur ökurétti í þrjú ár frá 25. ágúst 2013. Samkvæmt forsendum þess dóms var um að ræða hegningarauka þar sem brot ákærða voru öll framin fyrir uppkvaðningu fyrrgreinda dóma 8. júní 2012 og 22. maí 2012. Ákærði hafi þó að hluta til rofið skilorð fyrrgreinds dóms 31. mars 2011, en var sá dómur látinn halda sér með heimild í 60. gr. almennra hegningarlaga og ákærða gerð refsing sér í lagi fyrir brot hans þá, án skilorðs. Loks var ákærða með dómi 14. júní síðastliðinn gerð 70.000 króna sekt fyrir þjófnaðarbrot, brot gegn áfengislögum og brot gegn lögum um ávana- og fíkniefni, en ekki var dæmdur upp skilorðsdómur ákærða 8. júní 2012.

Líkt og að framan greinir var ákærði með dóminum 8. júní 2012 sakfelldur fyrir þjófnað og nytjastuld, en ákvörðun refsingar frestað skilorðsbundið í tvö ár. Verður refsing ákærða, fyrir þau brot sem sá dómur tók til og þjófnaðarbrotið sem hér er sakfellt fyrir, ákveðin í einu lagi, sbr. 60. gr. almennra hegningarlaga. Ekkert er fram komið í málinu sem rennir stoðum undir það, að svo hafi verið ástatt fyrir ákærða, sem segir í 75. gr. almennra hegningarlaga, þegar hann framdi brot sitt 13. desember síðastliðinn, að leiða eigi til þess að honum verði ekki gerð refsing með dómi þessum. Þykir refsing ákærða með vísan til framangreinds, þess að ákærði hefur greitt fyrir þær vörur sem brot hans tekur til og því hefur ekki hlotist tjón af háttsemi hans og með hliðsjón af 77. gr. almennra hegningarlaga, hæfilega ákveðin fangelsi í þrjá mánuði. Í ljósi atvika málsins þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Dæma ber ákærða til að greiða þóknun skipaðs verjanda síns, L-kk-ef R-kk-ef héraðsdómslögmanns, 75.300 krónur, og hefur þá verið tekið tillit til virðisaukaskatts. Annan sakarkostnað leiddi ekki af meðferð málsins.

H-kk-nf Þ-kk-nf, settur héraðsdómari, kveður upp dóm þennan.

D ó m s o r ð:

Ákærði, A-kk-nf S-kk-nf S-kk-nf, sæti fangelsi í þrjá mánuði. Fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði þóknun skipaðs verjanda síns, L-kk-ef R-kk-ef héraðsdómslögmanns, 75.300 krónur.

H-kk-nf Þ-kk-nf